Joernaliste betoog by SAUK in Kimberley | Netwerk24
Joernaliste betoog by SAUK in Kimberley
Deur Charné Kemp 01 Julie 2016 11:24
Joernaliste van die SAUK, ‘Volksblad’, ‘Noordkaap’, ‘Northern Cape Express’ en die ‘Diamond Fields Advertiser’ (DFA) Vrydagoggend voor die SAUK se gebou in Kimberley. Foto: Charné Kemp
Noord-Kaapse verslaggewers van die SAUK, ‘Volksblad’, ‘Noordkaap’, ‘Northern Cape Express’ en die ‘Diamond Fields Advertiser’ (DFA) Vrydagoggend voor die SAUK se gebou in Kimberley waar hulle teen sensuur by die nasionale uitsaaier betoog het. Foto: Charné Kemp
Nee vir sensuur. Joernaliste van die SAUK, ‘Volksblad’, ‘Noordkaap’, ‘Northern Cape Express’ en die ‘Diamond Fields Advertiser’ (DFA) Vrydagoggend voor die SAUK se gebou in Kimberley. Foto: Charné Kemp
Joernaliste het Vrydagoggend in Kimberley voor die SAUK-gebou betoog teen sensuur en in broederskap met hul geskorste kollegas.
Dit volg op Vrydag se tugverhore van ses SAUK-joernaliste in Aucklandpark, Johannesburg, wat hulle na bewering sou verset het teen opdragte om betogings buite die uitsaaier se hoofkantoor te ignoreer.
Noord-Kaapse joernaliste en fotograwe van die SAUK, Volksblad, Noordkaap, Northern Cape Express en die Diamond Fields Advertiser (DFA) het vroegoggend plakkate voor die SAUK se gebou in Georgestraat omhoog gehou.
Dit is nodig dat alle joernaliste hul kollegas by die SAUK bystaan.
Adriaan Basson, woordvoerder van Sanef
Met hulle lippe toegeplak met swart maskeerband, sê hulle op die plakkate waaroor hulle betoog: vir hul reg om te skryf, dat sensuur nie in hul naam gepleeg mag word nie, en dat joernaliste regte en verantwoordelikhede het.
Die betoging was vreedsaam, hoewel twee SAUK-sekuriteitswagte koeëlvaste baadjies voor die sowat 14 joernaliste aangetrek het. Twee polisievoertuie het ook voor die joernaliste verby gery. Sekuriteitswagte wat by die ANC se hoofkantoor in die stad werk, het ook kom kyk wat aangaan.
Adriaan Basson met sy plakkaat
Adriaan Basson, woordvoerder van die Suid-Afrikaanse Nasionale Redakteursforum (Sanef), het in Kaapstad gesê dit is nodig dat alle joernaliste hul kollegas by die SAUK bystaan.
Hy het ’n plakkaat met die woorde “Sit dit af!” vasgehou en gesê dit is ongehoord dat een persoon – Hlaudi Motsoeneng, SAUK-bedryfshoof – die openbare uitsaaier se beleid bepaal.
’n Optog van joernaliste het ook van die SAUK se hoofkantoor in Johannesburg na Constitution Hill beweeg. Dié optog het in stilte plaasgevind, wat verbreek sou word by Constitution Hill waar SAUK-werknemers die optoggangers sou toespreek.
Die stille protes is in reaksie teen Motsoeneng se boodskap aan SAUK-joernaliste dat hulle sy instruksies moet volg.
Hy het vroeër opdrag gegee dat SAUK-nuusspanne nie gewelddadige betogings mag opneem of uitsaai nie.
Foeta Krige, Monitor en Spektrum se uitvoerende regisseur, die joernalis Suna Venter en die sakeredakteur, Thandeka Gqubule, is geskors nadat hulle onder meer beswaar gemaak het teen sensuur in nuusprogramme.
Busi Ntuli, uitvoerende vervaardiger van Special Assignment, Krivani Pillay, uitvoerende vervaardiger van SAfm se aktuele programme, en Jacques Steenkamp, senior ondersoekende joernalis, het in ’n brief geskryf nuuskantore in die SAUK ly onder hulpeloosheid en word deur die publiek gespot en gekritiseer.
Jimi Matthews, waarnemende uitvoerende hoof van die SAUK, het bedank en gesê hy kan nie meer in die onuithoudbare atmosfeer van die SAUK werk nie.
Meer oor: Adriaan Basson | Foeta Krige | Sauk | Joernaliste
Kyk: Joernaliste sing volkslied buite SAUK (twiets)
Dringende vergadering by SAUK wyl DA betoog
Protes oor SAUK se ‘sensuur’
‘DA is paranoïes’ oor SAUK